**ELŐTERJESZTÉS**

**Körmend város Önkormányzata Képviselő-testülete 2013.november 7-i ülésére**

**Tárgy:** ingatlanértékesítési kérelem

Tisztelt Képviselő-testület!

A Szabadság tér 8. szám alatt található üzlethelyiség évek óta kihasználatlanul áll, nincs bérlője, a bérbeadási kísérletek évek óta nem vezettek eredményre.

Most az ingatlanra vonatkozóan vételi ajánlatot kapott az Önkormányzat.

Az ingatlant annak értéke miatt pályázati eljárás lefolytatását követően lehet értékesíteni. A pályázati eljárást követően az államot is meg kell keresni elővásárlási jog gyakorlása végett az új jogszabályoknak megfelelően.

Így legelső körben a Képviselő-testületnek arról kell döntenie, hogy kiírja-e a pályázati eljárást az ingatlan értékesítése céljából. Pályázati kiírás esetén az ár mellett javasoljuk pályázati szempontok közt értékelni a hasznosítás célját, annak feltételeinek meglétét, valamint az e célra nyújtandó biztosítékok körét.

**HATÁROZATI JAVASLAT**

Körmend város Önkormányzata Képviselő-testülete úgy dönt,hogy pályázati eljáráson vételre meghirdeti a Körmend, Szabadság tér 8. szám alatt található, 109/A/5 hrsz-ú, 284 m2 kiterjedésű, üzlethelyiség megnevezésű ingatlant. A pályázati eljárás során a pályázóknak be kell mutatniuk az ingatlant érintő hasznosítási elképzeléseiket, azok megalapozottságát, ajánlatot kell adniuk a vételár mértékére és be kell mutatniuk ennek fedezetét, valamint vállalniuk kell a pályázati felhívásban előírandó biztosítékok rendelkezésre bocsátását.

A Képviselő-testület felhatalmazza a jegyzőt a pályázati kiírás elkészítésére és közzétételére.

A pályázatok elbírálásáról a Képviselő-testület dönt azzal, hogy fenntartja a jogát a pályázati eljárás eredménytelenné nyilvánítására vagy visszavonására.

Körmend, 2013. október 31.

**Bebes István**

**polgármester**